Hr Lauri Läänemets

Siseminister

KIRJALIK KÜSIMUS SISEMINISTRILE

Lugupeetud härra Lauri Läänemets

Relvaseaduse paragrahvi 46 lõige 8 sätestab, et:

„  (8) Relvakapp, lukustatav sahtel ega laegas ei ole nõutav ühe relva ja selle laskemoona puhul. Sel juhul tuleb relva ja selle laskemoona hoida hoiukohas, mis on kõrvalisele isikule raskesti avastatav ja kättesaadav. Ühte piiratud käibega padrunisalvega tulirelva ja selle laskemoona tuleb hoida käesoleva paragrahvi lõigetes 3–6 sätestatud korras.”

Pöördun Teie poolt selle lõike tõlgendamise küsimuses. Ühe tõlgenduse kohaselt on relvaseaduse paragrahvi 46 lõike 8 esimene lause kohaldatav üksnes juhul, kui isikul ongi ainult üks relv. Teise tõlgenduse kohaselt on vastav säte kohaldatav ka juhul, kui isikul on mitu relva, millest ühte võib hoida hoiukohas, mis on kõrvalisele isikule raskesti avastatav ja kättesaadav ning teisi relvi tuleb hoida relvakapis. Selle tõlgenduse kasuks räägib põhjendus, et üks relv peabki olema selle omanikule lihtsamini kättesaadav, et vajadusel ootamatut rünnakut tõrjuda.

Lähtudes Riigikogu kodu- ja töökorra seaduse paragrahvist 147 palun vastata allolevatele küsimustele:

1. Milline on ülaltoodud probleemipüstituse juures tänane Politsei- ja Piirivalveameti praktika paragrahvi 46 lõike 8 puhul?
2. Milline tõlgendus on relvaseaduse paragrahvi 46 lõike 8 puhul õige? Kas Te saaksite oma seisukohta selgitada ja põhjendada?
3. Kas peate tarvilikuks relvaseaduse paragrahv 46 muuta, et täpsustada relvahoidmis tingimusi ja luua antud küsimuses õigusselgus?

Lugupidamisega,

Helir-Valdor Seeder

Riigikogu liige